text: Enormt flyshow forventer over 130.000 tilskuere
  18 juni 2016 kl. 09.33
  Søndag afholdes det populære Danish Air Show på Flyvestation Skrydstrup. Der forventes over 130.000 tilskuere, når luften fyldes med fly fra hele Europa.
  Landjorden og luftrummet omkring Flyvestation Skrydstrup bliver søndag propfyldt med mennesker og maskiner. Forsvaret regner nemlig med, at der kommer omkring 130.000 mennesker til deres enorme flyshow, der finder sted klokken 10-16.30. 
  Ved showet får man mulighed for at opleve det tyrkiske forsvars opvisningshold, Turkish Stars, som stiller med syv jetjagere, der vil udføre halsbrækkende stunts i luften over Skrydstrup.
  Der vil hele dagen være mulighed for at se fly fra det meste af Europa. Og den danske astronaut Andreas Mogensen kommer også forbi pladsen og fortæller om sine oplevelser i rummet.
  TV SYD følger showet hele dagen. Så følg med på vores hjemmeside og i flimmerkassen.
  Danish Air Show startede i sin tid som et åbent-hus-arrangement for at give naboer og borgere i området omkring flyvestationerne en forståelse de støjende maskiner. Men showet har vokset sig større og større og finder nu sted hvert andet år.
  I år er turen altså nået til Flyvestation Skrydstrup, og det er gratis at se showet.
  Praktiske oplysninger fra arrangøren
  • Der vil være perioder med overvældende støj fra jetlfy. Støjen kan føles ubehagelig for især børn og eventuelle medbragte servicehunde.• Husk høreværn, solcreme, solbriller og paraply (ved dårligt vejr).• Der vil være en handicap-parkeringsplads cirka 500 meter fra udstillingsområdet, og der er afmærket  et område til handicappede og deres eventuelle hjælpere.• Der findes handicapvenlige toiletter i sammenhæng med de almindelige toiletter.• Hav tålmodighed, når I atter skal hjem. Følg vagternes instrukser. Forvent kødannelser under udkørsel.• Der er mulighed for at købe mad på pladsen.• Radio Globus sender hele dagen trafikmeldinger.• Får man brug for hjælp under Danish Air Show kan man henvende sig i informationsteltet.• Der er indrettet en række førstehjælpsposter samt en skadestue på pladsen.
  
  